Mandag i denne uge konfiskerede en lærer på Vinderup Skole to mobiltelefoner fra to elever.

Mobiltelefonerne blev placeret på kontoret, hvorfra de efterfølgende er blevet stjålet.

- Vi er både overraskede over, at det kunne ske, og kede af det, sagde afdelingsleder, Ellen Bettina Schrøder, fra Vinderup Skole onsdag til Skive Folkeblad.

Men selv om Vinderup Skole er kede af episoden, ønsker de ikke at erstatte de to mobiltelefoner. De har bedt eleverne om at anmelde i episoden til politiet og efterfølgende kontakte deres eget forsikringsselskab.

- Jeg har rådført mig med kommunen om, hvad vi skal gøre i de her sager, og der har jeg fået at vide, at det er forældrene, der skal melde det til politiet, og så er det deres eget forsikringselskab, der skal dække det, siger Ellen Bettina Schrøder.

De stjålne telefoner er en iPhone 6S som har en nypris på omkring 2881 kroner og en iPhone 7 med en pris på 3556 kroner.

Ellen Bettina Schrøder ønsker ikke at svare på, om det er rimeligt, at det er elevernes egen forsikring, der skal dække, når mobiltelefonerne er blevet stjålet, mens de var i skolens varetægt.

- Det vil jeg ikke udtale mig om, siger hun.

Nye procedurer

Tyveriet af de to mobiltelfoner har nu ført til, at skolen ændrer deres procedurer, så lignende tyverier ikke sker igen.

- Vi har kigget på vores procedurer og ændret dem øjeblikkeligt. Fremadrettet kommer telefonerne først i en kuvert og efterfølgende bliver de placeret i et aflåst skab, siger Ellen Bettina Schrøder.

Skolen har ingen mistanke om, hvem der er stukket af med mobiltelefonerne.

- Vi er ikke kommet tættere på (hvem der har stålet mobiltelefonerne red.) Men vi ønsker ikke at mistænke, hverken børn, kolleger eller forældre, siger Ellen Bettina Schrøder.